Minkejja li t-titlu ta' Kapitali Ewropea tal-Kultura se jibda japplika biss għall-Belt Valletta fl-2018, ix-xogħol biex jissaħħu l-kredenzjali kulturali ta' din il-belt ma naqsux matul dawn l-aħħar snin. Dan joħroġ ċar mill-bosta inizjattivi li ħadet il-Fondazzjoni Valletta 2018 li għaddejja b'ħidma kontinwa sabiex tiġi rriġenerata l-kapitali tagħna permezz ta' attivitajiet u proġetti kapitali ta' restawr li jagħtu prestiġju lill-pajjiż kollu. Għal dawn il-proġetti se jkun sar investiment ta' €26 miljun, fejn fost l-oħrajn, ir-riġenerazzjoni ta' Strada Stretta mistennija titlesta sa tmiem din is-sena. Il-gazzetta KullĦadd tkellmet dwar din il-ħidma ma' JASON MICALLEF, iċ-Chairman tal-Fondazzjoni Valletta 2018, illi tana idea ta' x'ħidma għamlet s'issa din il-fondazzjoni u l-effett li qiegħed ikollha fuq pajjiżna. Attivitajiet soċjo-edukattivi Kull pajjiż membru tal-Unjoni Ewropea jingħata l-opportunità sabiex fuq bażi ta' roster ikollu ċ-ċans li jipproponi waħda mill-ibliet tal-pajjiż rispettiv biex tingħata t-titlu prestiġjuż ta' Kapitali Ewropea tal-Kultura. Fl-2018 kien imiss lil Malta permezz tal-Belt Valletta. Id-darba li ġejja meta jerġa' jmiss lill-pajjiżna se tkun fl-2031 b'post jew belt differenti mill-kapitali tagħna. Mistoqsi x'prijoritajiet għandha l-Fondazzjoni Valletta 2018 u x'proġetti imbarkat fuqhom, Micallef spjega li din il-fondazzjoni hija responsabbli mir-riġenerazzjoni ekonomika, soċjali u kulturali fil-Belt Valletta. Dan joħroġ mill-obbligi li jġib miegħu t-titlu tal-Kapitali Ewropea tal-Kultura fl-2018. B'konsegwenza ta' dan, il-proġetti huma bosta u varji. Huwa ta l-eżempju ta' attivitajiet soċjo-edukattivi fl-iskejjel u fil-komunità bħall-proġett interġenerazzjonali Darba Waħda u Qatt ma Ninsa. Inizjattiva oħra huwa l-proġett tal-Immappjar Kulturali ta' Malta li jinkludi fost oħrajn il-mappa onlajn tal-ispazji kulturali f'pajjiżna. Barra minn hekk, hemm ukoll konferenzi annwali bħal dik tal-iskola kuratorjali li tinkludi programm mimli lezzjonijiet u workshops mogħtija minn artisti u prattikanti internazzjonali fil-qasam kuratorjali tal-arti kontemporanja u mużewijiet tal-arti. Micallef semma wkoll il-proġett Story Works, sensiela ta' lezzjonijiet u workshops minn professuri ta' fama internazzjonali fil-qasam tal-kitba ta' scripts għall-films qosra u films taċ-ċinema. Il-Fondazzjoni V18 imbarkat ukoll fuq il-ħolqien ta' festivals kbar fil-Belt Valletta fosthom il-Valletta Green Festival flimkien maċ-ċelebrazzjonijiet tal-Milied u l-Ewwel tas-Sena bil-projjezzjonijiet diġitali 3D b'kollaborazzjoni mal-istudenti tal-MCAST kif ukoll il-'Malta Fashion Week' fil-Belt Valletta. Qegħda ssir kollaborazzjoni sħiħa anki mal-Kunsill Malti tal-Arti għat-tħejjija u l-organizzazzjoni ta' proġetti bħall-festival tat-tfal ŻiguŻajg, il-Malta Jazz Festival, l-Ghana Fest, il-Malta Arts Festival u Notte Bianca. Riġenerazzjoni Micallef saħaq li, barra dawn l-attivitajiet, qiegħed isir investiment kbir f'proġetti ta' restawr fil-kapitali bħar-riġenerazzjoni ta' Strada Stretta, ir-restawr tal-biċċerija l-antika fl-ewwel Valletta Design Cluster, ir-riġenerazzjoni tas-Suq l-Antik fi Triq Merkanti, ir-restawr tal-Knisja tal-Giżwiti fi Triq Merkanti, u 'MUŻA' il-mużew il-ġdid tal-Arti ġewwa l-Berġa tal-Italja li tinsab fi Triq Merkanti wkoll. "Ix-xogħol fuq dawn il-proġetti kapitali, li bejniethom meta jitlestew se jkun stmat li swew madwar €26 miljun, telaq u għaddej ġmielu, tant li sa tmiem din is-sena dak ta' Strada Stretta jkun tlesta. Is-Suq l-Antik jitlesta sas-Sajf 2017 filwaqt li l-Valletta Design Cluster u l-MUŻA se jkunu lesti sa nofs l-2018," spjega Micallef. Mistoqsi x'proġett oħrajn huma ppjanati għall-ġejjieni, Micallef tenna li dawn se jitħabbru aktar tard meta jkun approvat il-Valletta Master Plan. Dan il-pjan se jkun wieħed ħolistiku għall-Belt Valletta wara l-2018 sal-2025. "Il-pass li jmiss huwa li nikkonsolidaw u niffinalizzaw il-programm tal-kalendarju kulturali għas-snin 2017 u 2018, li bi pjaċir ngħid li jinsabu fi stadju avvanzat ħafna." Micallef sostna li l-impatt pożittiv tax-xogħol li qegħda twettaq il-Fondazzjoni Valletta 2018 kulma jmur qed ikun aktar apprezzat mill-pubbliku in ġenerali. "Il-parteċipazzjoni tan-nies fil-Belt Valletta qed dejjem tiżdied. Tant li skont l-aħħar stħarriġ tal-Uffiċċju Nazzjonali tal-Istatistika li sar fl-2015 81% ta' dawk intervistati jemmnu li l-Belt Valletta qed tinbidel għall-aħjar, filwaqt li 82% ta' dawk intervistati qalu li l-Fondazzjoni Valletta 2018 qed tħalli impatt pożittiv fuq il-Belt Valletta." Fid-dawl li l-Belt Valletta se tkun l-Belt Kapitali Ewropea għall-Kultura fl-2018, staqsejna liċ-Chairman tal-Fondazzjoni Valletta 2018 x'inhuma l-aspettattivi għal dan l-avveniment u jekk huwiex kunfidenti li dawn jintlaħqu. "L-aspettattivi huma kbar u allaħares mhux hekk. Nemmen bis-sħiħ li dan huwa proġett ta' poplu wieħed li qed jara tiġdid u riġenerazzjoni kbira għaddejja fil-belt kapitali tagħna li ilha ma tara bħalha sa mill-Indipendenza," spjega Micallef. Huwa qal li għandu fiduċja fl-istrututturi li twaqqfu fl-aħħar snin biex jiġi assigurat li dan il-proġett jitlaq u jitlesta fil-ħin, kif ukoll fil-ħiliet ta' bosta ħaddiema tal-Fondazzjoni Valletta 2018 u mijiet ta' artisti u prattikanti. "Fl-2018 se nkunu lesti biex għal sena sħiħa niċċelebraw dak kollu li nkunu ħdimna għalih bil-kbir fil-ħames snin ta' qabel. Konvint li se nagħmlu mill-Belt Valletta kapitali Ewropea tal-Kultura denja." Micallef żied jgħid li fil-fehma tiegħu t-triq 'il quddiem huwa s-suċċess ta' dak li huwa jsejjaħlu legat – jiġifieri l-ġid u l-opportunitajiet li jkunu nħolqu sabiex jitgawdew għal bosta snin wara li tgħaddi l-2018. "Dan għalija jibqa' l-akbar suċċess li nistgħu niksbu biċ-ċelebrazzjoni tat-titlu tal-Kapitali Ewropea tal-Kultura fl-2018," temm jgħid iċ-Chairman tal-Fondazzjoni Valletta 2018.